نجف بیگ وزیروف 1895-جی ایلده باکی‌ یا کؤچور. بورادا لازیمی ایمتاحان‌لاری وئریب وکیل‌لیک وثیقه‌سی آلیر و محکمه‌‌لرده چالیشیر. او، بورادا اوزون مودت آیری دوشدوگو بدیعی یارادیجی‌لیغینی داوام ائتدیریر،  " یاغیشدان چیخدیق یاغمورا دوشدوک " ،  " موصیبت–فخرالدین " ،  " پهلوان–زمانه "  کیمی کلاسیک اثر‌لرینی یارادیر. ن. وزیروف 1903-جو ایلده باکی دوماسینا کاتیب سئچیلیر. آز سونرا ایسه شهر معاریف شؤعبه‌سی ریسی‌نین موعاوینی تعیین ائدیلیر و کئچمیش موعلیمی حسن بیگ زردابی ایله بیرلیکده دوغما خالقی‌نین معاریفلنمه‌سی اوچون یئنی مکتب‌لرین، موختلیف تربیّه اوجاق‌لاری‌نین آچیلماسی ایشینده یاخیندان ایشتیراک ائدیر.